Bakkiebestuurder hoor lot ná hy jong man na sy dood sleepLloyd en Jared Lomas. Foto: Facebook “Ons wil almal bedank vir hul gebede en boodskappe.” Só het Lloyd Lomas gesê nadat Philip Bunge Vrydag sy lot gehoor het in verband met die dood van Lloyd se seun, Jared (23), in Julie 2015. “Vandag was die laaste dag van die verhoor van ons hemelse seun, Jared Lomas. Die beskuldigde is aan strafbare manslag skuldig bevind. Vonnisverrigtinge begin op 11 Junie,” het Lomas gesê. Die Knysna-Plett Herald berig landdros Marius Fourie het saamgestem met die staat se weergawe van gebeure en bevind Bunge se weergawe is onwaarskynlik. Maroela Media het vroeër berig Jared is dood nadat die bestuurder van ŉ bakkie hom in Langstraat, Knysna, aan sy kraag gegryp, weggetrek en saamgesleep het. Jared was op 12 Julie in die vroeë oggendure saam met sy vriende op pad na hul motor nadat hulle die aand by die Oesterfees gewerk het. Die bakkie het verbygekom en langs hulle gestop. ŉ Rusie het tussen die groep en die bestuurder ontstaan omdat die bestuurder glo ongelukkig was omdat hulle skynbaar in die pad geloop het. “Die bestuurder het Jared aan sy kraag gegryp en (Jared se vriende) het aanhou sê hy moet net rustig raak en dit is nie nodig om te baklei nie. Die ou het skielik net weggetrek terwyl hy Jared vasgehou het. Jared het geval en die bakkie het bo-oor sy kop gery,” het Lloyd destyds gesê. Jared is per ambulans na die hospitaal gehaas, maar is met sy aankoms dood verklaar. Die bestuurder van die bakkie is later die oggend by sy huis in hegtenis geneem. Die Nasionale Vervolgingsgesag (NVG) het destyds aanvanklik besluit om nie die saak op die hofrol te plaas nie en Bunge is vrygelaat. Bunge is egter weer later aangekla. Jared het deeltyds BCom finansiële bestuur studeer terwyl hy gewerk het om sy studies te betaal. Lloyd het vertel dat sy seun ŉ gedrewe man was wat hard gewerk het om sy drome te bewaarheid. “Hy was altyd vriendelik en altyd spraaksaam. Daar is so baie herinneringe. Ek het my seun verloor. Niks sal hom ooit terugbring nie.”